Document ID: 32014D0195

Title and Content:
ΑΠΌΦΑΣΗ ΤΟΥ ΣΥΜΒΟΥΛΊΟΥ της 17ης Φεβρουαρίου 2014 με την οποία εξουσιοδοτούνται τα κράτη μέλη να υπογράψουν, να επικυρώσουν ή να προσχωρήσουν στη Συμφωνία του Κέιπ Τάουν του 2012 για την εφαρμογή των διατάξεων του πρωτοκόλλου του Torremolinos 1993 σχετικά με τη Διεθνή Σύμβαση Torremolinos του 1977 για την ασφάλεια των αλιευτικών σκαφών (Κείμενο που παρουσιάζει ενδιαφέρον για τον ΕΟΧ) (2014/195/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2, σε συνδυασμό με το άρθρο 218 παράγραφος 5, το άρθρο 218 παράγραφος 6 στοιχείο α) σημείο v) και το άρθρο 218 παράγραφος 8 πρώτο εδάφιο, Έχοντας υπόψη την πρόταση της Ευρωπαϊκής Επιτροπής, Έχοντας υπόψη τη συναίνεση του Ευρωπαϊκού Κοινοβουλίου, Εκτιμώντας τα ακόλουθα: (1) Είναι αναγκαίο η δράση της Ευρωπαϊκής Ένωσης στον τομέα των θαλάσσιων μεταφορών να αποσκοπεί στη βελτίωση της ασφάλειας στη θάλασσα. (2) Το πρωτόκολλο του Torremolinos σχετικά με τη Διεθνή Σύμβαση Torremolinos του 1977 για την ασφάλεια των αλιευτικών σκαφών («πρωτόκολλο Torremolinos») εγκρίθηκε στις 2 Απριλίου 1993. (3) Η οδηγία 97/70/ΕΚ του Συμβουλίου (1) καθορίζει πρότυπα ασφαλείας που βασίζονται στο πρωτόκολλο του Torremolinos, για τα αλιευτικά σκάφη μήκους 24 μέτρων και άνω, λαμβάνοντας πλήρως υπόψη, εφόσον είναι αναγκαίο, τις περιφερειακές και τοπικές συνθήκες. (4) Το πρωτόκολλο του Torremolinos δεν έχει τεθεί σε ισχύ, διότι οι αναγκαίες ελάχιστες απαιτήσεις όσον αφορά την επικύρωση δεν ικανοποιήθηκαν. (5) Προκειμένου να καθοριστούν με κοινή συμφωνία και υπό την αιγίδα του Διεθνούς Ναυτιλιακού Οργανισμού (ΔΝΟ), τα υψηλότερα εφαρμοστέα πρότυπα για την ασφάλεια των αλιευτικών σκαφών, τα οποία μπορούν να εφαρμοστούν από όλα τα ενδιαφερόμενα κράτη. Η Συμφωνία του Κέιπ Τάουν του 2012 για την εφαρμογή των διατάξεων του πρωτοκόλλου Torremolinos του 1993 σχετικά με τη Διεθνή Σύμβαση Torremolinos του 1977 για την ασφάλεια των αλιευτικών σκαφών («συμφωνία») εγκρίθηκε στις 11 Οκτωβρίου 2012. Η συμφωνία είναι ανοικτή προς υπογραφή από τις 11 Φεβρουαρίου 2013 έως τις 10 Φεβρουαρίου 2014 και στη συνέχεια θα παραμείνει ανοικτή για προσχωρήσεις. (6) Οι διατάξεις της συμφωνίας εμπίπτουν στην αποκλειστική αρμοδιότητα της Ένωσης όσον αφορά το καθεστώς ασφάλειας των αλιευτικών σκαφών μήκους 24 μέτρων και άνω. (7) Η Ένωση δεν μπορεί να καταστεί συμβαλλόμενο μέρος, διότι μόνο κράτη δύνανται να καταστούν συμβαλλόμενα μέρη. (8) Είναι προς το συμφέρον της ασφάλειας στη θάλασσα και του θεμιτού ανταγωνισμού να επικυρωθεί η συμφωνία από τα κράτη μέλη που έχουν αλιευτικά σκάφη υπό τη σημαία τους τα οποία εμπίπτουν στο πεδίο εφαρμογής της συμφωνίας και τα οποία αναπτύσσουν αλιευτική δραστηριότητα στα εσωτερικά τους ύδατα ή στη χωρική θάλασσα, η τα οποία εκφορτώνουν αλιεύματα στον λιμένα τους, ή να προσχωρήσουν σε αυτήν τα εν λόγω κράτη μέλη, προκειμένου να διασφαλιστεί η έναρξη ισχύος των διατάξεων του πρωτοκόλλου του Torremolinos. Επιπλέον, η έναρξη ισχύος της συμφωνίας θα επιτρέψει την επακόλουθη επικαιροποίηση, με την υποβολή προτάσεων στον ΔΝΟ, ορισμένων διατάξεων του πρωτοκόλλου του Torremolinos, οι οποίες μετά την έκδοση της οδηγίας 97/70/ΕΚ έχουν καταστεί ανενεργές. (9) Σύμφωνα με το άρθρο 2 παράγραφος 1 της Συνθήκης, το Συμβούλιο είναι συνεπώς σκόπιμο να εξουσιοδοτήσει τα κράτη μέλη που έχουν αλιευτικά σκάφη υπό τη σημαία τους τα οποία εμπίπτουν στο πεδίο εφαρμογής της συμφωνίας και τα οποία αναπτύσσουν αλιευτική δραστηριότητα στα εσωτερικά τους ύδατα ή στη χωρική θάλασσα, η τα οποία εκφορτώνουν αλιεύματα στον λιμένα τους να υπογράψουν και να επικυρώσουν τη συμφωνία, ή να προσχωρήσουν σε αυτήν προς το συμφέρον της Ένωσης. Ωστόσο, προκειμένου να διασφαλιστούν τα ισχύοντα επίπεδα ασφάλειας που προβλέπονται στην οδηγία 97/70/ΕΚ, τα κράτη μέλη πρέπει, κατά την υπογραφή της συμφωνίας και την κατάθεση των εγγράφων επικύρωσης ή προσχώρησης, να προβούν σε δήλωση η οποία να διευκρινίζει ότι οι απαλλαγές που προβλέπονται στους κανόνες 1 παράγραφος 6 και 3 παράγραφος 3 του κεφαλάίου Ι του παραρτήματος της συμφωνίας όσον αφορά τις ετήσιες επιθεωρήσεις και κοινή αλιευτική ζώνη ή την αποκλειστική οικονομική ζώνη, αντίστοιχα, δεν εφαρμόζονται. Περαιτέρω η δήλωση αυτή θα πρέπει να διευκρινίζει ότι τα αλιευτικά σκάφη τρίτης χώρας μήκους 24 μέτρων και άνω που αναπτύσσουν αλιευτική δραστηριότητα στα εσωτερικά ύδατα ή στη χωρική θάλασσα των κρατών μελών ή εκφορτώνουν τα αλιεύματά τους στους λιμένες τους υπόκεινται στους κανόνες ασφαλείας που ορίζονται στην οδηγία 97/70/ΕΚ και ότι οι απαλλαγές που προβλέπονται από την κανόνα 3 παράγραφος 3 του κεφαλαίου 1 του παραρτήματος της συμφωνίας δεν θα γίνονται αποδεκτές προκειμένου για τέτοια αλιευτικά σκάφη τρίτων χωρών, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Τα κράτη μέλη εξουσιοδοτούνται να υπογράψουν, κατά περίπτωση, να υπογράψουν και να επικυρώσουν τη Συμφωνία του Κέιπ Τάουν του 2012 για την εφαρμογή των διατάξεων του πρωτοκόλλου του Torremolinos του 1993 σχετικά με τη Διεθνή Σύμβαση του Torremolinos του 1977 για την ασφάλεια των αλιευτικών σκαφών, ή να προσχωρήσουν σε αυτήν. Άρθρο 2 Τα κράτη μέλη προσπαθούν να λάβουν μέσα σε λογική προθεσμία τα αναγκαία μέτρα για να καταθέσουν στον γενικό γραμματέα του Διεθνούς Ναυτιλιακού Οργανισμού τα έγγραφα επικύρωσης της συμφωνίας ή προσχώρησης σε αυτή, και, ει δυνατόν, όχι αργότερα από δύο έτη από την ημερομηνία έναρξης ισχύος της παρούσας απόφασης. Όταν ένα κράτος μέλος υπογράψει, επικυρώσει ή προσχωρήσει στη συμφωνία, οφείλει επίσης να καταθέσει τη δήλωση που προβλέπεται στο παράρτημα της παρούσας απόφασης. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 17 Φεβρουαρίου 2014.

Classification Labels:
2120
151

Label Descriptions:
{"2120": "Διεθνείς συμφωνίες", "151": "ΔΙΕΘΝΕΙΣ ΣΧΕΣΕΙΣ"}

EuroVoc IDs (Original): 3461
5283
2494
4040
5913
3467

EuroVoc IDs (Expanded): 3461
5283
2494
4040
5913
3467

Dataset Source: meu

Split: test